SKRIFTLIG FORESPØRGSEL E-2054/03

af Monica Frassoni (Verts/ALE) til Kommissionen

(20. juni 2003)

Om: Forringelse af det særligt beskyttede område IT5210070 Lago Trasimeno (Italien)

Ifølge en meddelelse af 18. oktober 2002 har Kommissionen indledt en overtrædelsesprocedure med nummer 2002/4342 mod Italien på grund af forringelse af naturlige levesteder og forstyrrelse af arter i det særligt beskyttede område IT5210070 Lago Trasimeno, som er blevet etableret med støtte fra EU som led i regionaludviklingsprogrammer.

Disse forstyrrelser er så meget desto mere bekymrende, som der allerede som led i første etape af projektet bl.a. er blevet ødelagt 1 596 m2 rørskov, 4 224 m2 fugtig kratskov, 6 424 m2 blandet vegetation og 6 552 m2 vådenge som følge af anlægget af en sti, der er 2,5 meter bred og foreløbig 15,67 km lang. Ifølge planerne vil stien, når den er færdiganlagt, være 57 km lang og gå hele vejen rundt om Trasimenersøen, hvilket indebærer, at der ikke vil være nogen uforstyrrede områder tilbage ved søens bred, hvor den beskyttede fauna kan reproducere sig selv og være i fred.

Det omtalte projekt, der er blevet gennemført med støtte fra EU, har tilsyneladende ikke været underkastet en miljøindvirkningsvurdering, og der er dermed sket endnu en krænkelse af direktiv 92/43/EØF(1) til trods for den dom, som Domstolen for nylig har afsagt mod Italien i sag C- 143/02.

Det forlyder, at myndighederne allerede har indgivet to anklager mod de ansvarlige fra projektets udførelse for de alvorlige skader på landskabet og miljøet.

Kan Kommissionen på denne baggrund oplyse, hvor langt man er nået i den ovenfor omtalte overtrædelsesprocedure? om støtten fra EU er blevet indstillet, mens sagen undersøges?

(1) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(31. juli 2003)

I henhold til artikel 6 i Rådets direktiv 92/43/EØF af 21. maj 1992 om bevaring af naturtyper samt vilde dyr og planter skal lokaliteter af fællesskabsbetydning, som efter proceduren i direktivet udpeges som særlige bevaringsområder, beskyttes. Forpligtelserne i artikel 6 gælder for alle myndigheder i medlemsstaterne på nationalt, regionalt og lokalt plan. Specielt hedder det i artikel 6, stk. 3), at alle planer eller projekter, der ikke er direkte forbundet med eller nødvendige for lokalitetens forvaltning, men som i sig selv eller i forbindelse med andre planer og projekter kan påvirke en sådan lokalitet væsentligt, vurderes med hensyn til deres virkninger på lokaliteten under hensyn til bevaringsmålsætningerne for denne.

Den ovennævnte bestemmelse gælder for lokaliteter af fællesskabsbetydning under direktiv 92/43/EØF og for særligt beskyttede områder under Rådets direktiv 79/409/EØF af 2. april 1979 om beskyttelse af vilde fugle(1).

Italien har i sit svar på den åbningsskrivelse, det ærede medlem henviser til, informeret Kommissionen om, at en ex post-vurdering af projektet vedrørende en 14 kilometer lang cykelsti i lokaliteten SPA IT5210070, Lago Trasimeno, er blevet foretaget i henhold til artikel 6, stk. 3, i direktiv 92/43/EØF. Efter at have gennemgået det italienske svar er Kommissionen af den opfattelse, at det nævnte projekt må formodes ikke at få nogen væsentlig indvirkning på det særligt beskyttede område SPA IT5210070, Lago Trasimeno. Derfor kræves der ingen komplet vurdering af projektets virkninger på dette område i henhold til artikel 6, stk. 3, i direktiv 92/43/EØF.

På denne baggrund må Kommissionen konkludere, at der ikke kan konstateres nogen overtrædelse af direktiv 92/43/EØF, for så vidt angår dette aspekt af sagen.

(1) EFT L 103 af 25.4.1979.